Broj: 711-I-1494-P-72/19-06-8

Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnice Helence Pirnat Dragičević, pravobraniteljice za djecu,** pokrenutom Odlukom Povjerenstva broj: 711-I-1137-P-72/19-04-8 od 31. svibnja 2019.g., na 55. sjednici, održanoj 8. srpnja 2019.g., donosi sljedeću:

**ODLUKU**

**I. Istovremenim obnašanjem dužnosti pravobraniteljice za djecu i obavljanjem funkcije članice Školskog odbora Privatne klasične gimnazije s pravom javnosti u Zagrebu, koja nije proglašena ustanovom od posebnog državnog interesa niti od posebnog interesa za Grad Zagreb, u razdoblju od 27. studenoga 2017.g. do 13. lipnja 2019.g., dužnosnica Helenca Pirnat Dragičević, pravobraniteljica za djecu, počinila je povredu članka 14. stavka 1. ZSSI-a.**

**II. Za povredu ZSSI-a, opisanu pod točkom I. izreke ove Odluke, dužnosnici Helenci Pirnat Dragičević izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 51. sjednici održanoj 31. svibnja 2019.g. pokrenulo postupak za odlučivanje o sukobu interesa protiv dužnosnice Helence Pirnat Dragičević, pravobraniteljice za djecu, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije članice Školskog odbora Privatne klasične gimnazije s pravom javnosti, koja nije proglašena ustanovom od posebnog državnog interesa niti od posebnog interesa za Grad Zagreb.

Na odluku o pokretanju postupka dužnosnica Helenca Pirnat Dragičević dostavila je pisano očitovanje u zakonom propisanom roku. U očitovanju dužnosnica u bitnome navodi da je na dužnost pravobraniteljice za djecu izabrana odlukom Hrvatskog sabora od 17. studenog 2017.g., a na istu je stupila 27. studenoga 2017.g. odlukom Odbora za izbor, imenovanje i upravne poslove Hrvatskog sabora KLASA: UP/1-120-02/17-03/06, URBROJ: 6521-18-17-03.

Dužnosnica nadalje navodi da je istovremeno kao roditelj učenika koji je bio polaznik Privatne klasične gimnazije u Zagrebu još od studenog 2015.g. obavljala funkciju članice Školskog odbora u navedenoj obrazovnoj ustanovi te za isto nije primala naknadu. Nakon preuzimanja dužnosti pravobraniteljice za djecu, dužnosnica je nastavila obavljati funkciju članice školskog odbora, smatrajući kako ne postoji zapreka za isto s obzirom da ne prima naknadu. Dužnosnica dodatno napominje da je odmah nakon primitka odluke Povjerenstva o pokretanju postupka zatražila razrješenje s funkcije članice Školskog odbora Privatne klasične gimnazije u Zagrebu te sukladno odluci osnivača navedene ustanove od 13. lipnja 2019.g. dužnosnica više ne obavlja istu.

U privitku očitovanja dužnosnica je dostavila odluku o razrješenju s funkcije članstva u Školskom odboru Privatne klasične gimnazije s pravom javnosti u Zagrebu koju je dana 13. lipnja 2019.g. donio Zlatko Šešelj kao osnivač iste.

 Člankom 3. stavkom 1. podstavkom 16. ZSSI-a propisano je da su pravobranitelj za djecu i njegovi zamjenici dužnosnici smislu odredbi ZSSI-a. Uvidom u registar dužnosnika koji ustrojava i vodi Povjerenstvo utvrđeno je da Helenca Pirnat Dragičević obnaša dužnost pravobraniteljice za djecu od 27. studenoga 2017.g. te je stoga povodom obnašanja navedene dužnosti obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da iznimno dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 3. i stavkom 4. ZSSI-a propisano je da popis pravnih osoba od posebnog državnog interesa utvrđuje Hrvatski sabor na prijedlog Vlade Republike Hrvatske, a popis pravnih osoba od posebnog interesa za jedinicu lokalne, odnosno područne (regionalne) samouprave utvrđuje predstavničko tijelo te jedinice.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17. i 68/18.) propisano je da su srednje škole javne ustanove koje obavljaju djelatnost odgoja i obrazovanja.

Člankom 118. stavkom 1. istog Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080087340, OIB: 24609562673 upisana ustanova Privatna klasična gimnazija s pravom javnosti, Zagreb, Harambašićeva 19, te je kao jedini osnivač navedene ustanove upisan Zlatko Šešelj.

Na zahtjev Povjerenstva, Privatna klasična gimnazija s pravom javnosti iz Zagreba, dostavila je očitovanje KLASA: 602-01/19-01 URBROJ: 251-344-02/19-38/02 od 30. travnja 2019.g. u kojem se navodi da je Helenca Pirnat Dragičević članica Školskog odbora navedene ustanove u četverogodišnjem mandatu u svojstvu predstavnice roditelja te da joj je mandat započeo 26. studenoga 2015.g. U očitovanju se još navodi da Helenca Pirnat Dragičević kao članica Školskog odbora nije primala naknadu, niti je naknada za obavljanje navedene funkcije predviđena.

Uvidom u Odluku o popisu pravnih osoba od posebnog državnog interesa („Narodne novine“ broj 144/10., 16/14. i 55/15. i 105/15.) utvrđeno je da Privatna klasična gimnazija s pravom javnosti nije proglašena ustanovom od posebnog interesa za Republiku Hrvatsku.

Uvidom u Odluku o popisu pravnih osoba od posebnog interesa za Grda Zagreb („Službeni glasnik Grada Zagreba“ broj 10/12. i 19/15.) utvrđeno je da Privatna klasična gimnazija s pravom javnosti nije proglašena niti ustanovom od posebnog interesa za Grad Zagreb.

S obzirom da je utvrđeno da navedena obrazovna ustanova nije proglašena od posebnog državnog interesa, kao ni od posebnog interesa za jedinicu područne (regionalne) samouprave na čim području se nalazi, u konkretnom slučaju ne primjenjuje se iznimka propisana člankom 14. stavkom 2. ZSSI-a, a sukladno kojoj dužnosnici mogu biti članovi u najviše do dva upravna vijeća ustanova od posebnog državnog interesa ili od posebnog interesa za jedinicu lokalne, odnosno područne (regionalne) samouprave, bez prava na naknadu.

Slijedom navedenoga, Povjerenstvo je utvrdilo da je dužnosnica Helenca Pirnat Dragičević u razdoblju od 27. studenoga 2017.g. kada je počela obnašati dužnost pravobraniteljice za djecu do 13. lipnja 2019.g. kada je razriješena s funkcije članice Školskog odbora Privatne klasične gimnazije s pravom javnosti, istovremeno obnašala dužnost pravobraniteljice za djecu i funkciju članice Školskog odbora navedene ustanove koja nije proglašena ustanovom od posebnog državnog interesa niti od posebnog interesa za Grad Zagreb, čime je počinila povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir duljinu trajanja povrede od godinu i pol dana.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna. Kao okolnost koja je utjecala na izricanje sankcije u visini Zakonom propisanog minimuma utjecala je okolnost da dužnosnica za obavljanje funkcije članice školskog odbora nije primala naknadu te činjenica da se dužnosnica odmah po primitku odluke Povjerenstva o pokretanju predmetnog postupka razriješila navedene funkcije.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Helenca Pirnat Dragičević, elektronička dostava

2. Objava na internetskoj stranici Povjerenstva

3. Pismohrana